Folketing
2006-09-14

Med hensyn til indsatsen på land er vi jo bekendt med, at Libanon selv skal stille med 15.000 soldater, som skal ned i den sydlige del af Libanon, og at FN skal supplere op med andre 15.000 soldater. Det er vores håb, at Libanons hær og regeringen i Libanon vil være i stand til at markere sig i den sydlige del af Libanon. Det har jo knebet i årene, der er gået, siden i hvert fald år 2000, hvor FN gang på gang har opfordret den libanesiske regering til at tage styringen i den sydlige del af Libanon. Det er ikke lykkedes, og Hizbollah har derfor kunnet etablere sig i området. Men det vil nok også forudsætte, at Libanons hær skal have noget støtte til opbygningen og en mere fast struktur. Med hensyn til den humanitære indsats er det vores opfattelse, at Danmark skal deltage, og vi ser også gerne, som det fremgår af vores betænkningsbidrag, at EU får en stærk placering i genopbygningen.